**Anyakönyvi ügyek:**

* **Születés anyakönyvezése**
* **Házasságkötés (bejegyzett élettársi kapcsolat) létesítésének bejelentése**
* **Haláleset anyakönyvezése**
* **Anyakönyvi kivonat (születési, házassági, halotti) kérelme**
* **Teljes hatályú apai elismerő nyilatkozat**
* **Születési családi és/vagy utónév megváltoztatása**
* **Házassági névmódosítás**
* **Külföldön történt (születés, házasságkötés, haláleset) hazai anyakönyvezése**
1. **Születés anyakönyvezése:**

A születést a születés helye szerinti anyakönyvvezetőnek a születést követő első munkanapon kell bejelenteni. Ha a szülés intézetben történt, az intézet vezetője, ha intézeten kívül történt, a szülők vagy a szülésnél közreműködő orvos jelenti be. Ha a szülésnél nem orvos működött közre, a bejelentésre kötelezett 8 napon belül köteles bejelenteni a születési eseményt. Az iratok beérkezését követően az anyakönyvvezető elvégzi a szükséges adategyeztetéseket, majd az anyakönyvezést.

**Szükséges iratok:**

* orvosi igazolás a gyermek születéséről
* szülők házassági anyakönyvi kivonata
* ha a szülők nem házasságban éltek teljes hatályú apai elismerő nyilatkozat
* szülők személyazonosító igazolványa / vagy útlevele és lakcímigazolványa

Ha a szülők nem házasok:

* teljes hatályú apai elismerő nyilatkozat,
1. **Házasságkötés (bejegyzett élettársi kapcsolat) létesítés bejelentése:**

Házasságot ott lehet kötni, ahol az erre irányuló szándékot a pár bejelenti az anyakönyvvezetőnél. A házasságkötési szándék bejelentéséről az anyakönyvvezető jegyzőkönyvet vesz fel. A házasságkötés időpontját a pár az anyakönyvvezetővel egyezteti, ami – jegyzőkönyv felvételének időpontjához képest – legkorábban 31. napra tűzhető ki. A jegyzőkönyv felvétele és a házasságkötés időpontja között nem lehet több 1 évnél, ellenkező esetben az eljárást meg kell ismételni. A 16. életévét betöltött kiskorú köthet házasságot, amelynek engedélyezése a járási gyámhivatal hatáskörébe tartozik, a házasságkötési engedély pedig a gyámhivatali határozat jogerőre emelkedését követő 6 hónapig érvényes. A kérelmet a kiskorúnak személyesen kell előterjesztenie.

**Az ügyintézéshez szükséges okmányok, dokumentumok**:

* érvényes személyi igazolvány/ útlevél/ és lakcímigazolvány
* születési anyakönyvi kivonat
* családi állapot igazolás céljából:
* elvált családi állapot esetén az utolsó megszűnt házasság felbontó határozat, vagy a válás tényét tartalmazó házassági anyakönyvi kivonat
* özvegy családi állapot esetén a volt házastárs halotti anyakönyvi kivonat, vagy a házastárs tényét tartalmazó házassági anyakönyvi kivonat

**Bejegyzett élettársi kapcsolat** akkor jön létre, ha az anyakönyvvezető előtt együttesen jelenlévő két, tizennyolcadik életévét betöltött, azonos nemű személy személyesen kijelenti, hogy egymással bejegyzett élettársi kapcsolatot kíván létesíteni. A bejegyzett élettársi kapcsolat létesítése nyilvánosan, két tanú jelenlétében történik. Ha e törvény eltérően nem rendelkezik, vagy e törvény a rendelkezés alkalmazását nem zárja ki, a házasságra vonatkozó szabályokat kell megfelelően alkalmazni a bejegyzett élettársi kapcsolatra.

1. **Haláleset anyakönyvezése:**

A kórházban – egészségügyi intézményben – történt halálesetet a kórház által kiállított jegyzőkönyv benyújtásával a hozzátartozó, vagy általa meghatalmazott temetkezési szolgáltató jelenti be. Az iratok beérkezését követően az anyakönyvvezető elvégzi a szükséges adategyeztetéseket, majd anyakönyvezi a halálesetet.

Ha a haláleset egészségügyi intézményen kívül történt, a halálesetet a helyszíni halottvizsgálatot végző orvos által kiállított halottvizsgálati bizonyítvány benyújtásával az elhalttal együtt élő vagy az elhalt hozzátartozója, vagy az általa meghatalmazott temetkezési szolgáltató jelenti be.

**Az ügyintézéshez szükséges okmányok, dokumentumok**:

* az orvos által kiállított halottvizsgálati bizonyítvány
* az elhunyt személyazonosságát igazoló okmány (személyazonosító igazolvány vagy kártya típusú vezetői engedély vagy útlevél) és lakcímet igazoló hatósági igazolvány
* az elhunyt születési anyakönyvi kivonata
* házas családi állapot esetén a házassági anyakönyvi kivonat
* elvált családi állapot esetén a házasságot felbontó jogerős bírósági ítélet, vagy a válás tényével ellátott házassági anyakönyvi kivonat
* özvegy családi állapot esetén az elhunyt házastárs halotti anyakönyvi kivonata, vagy a haláleset tényével ellátott házassági anyakönyvi kivonat
* a halálesetet bejelentő személyazonosságát igazoló okmánya és lakcímet igazoló hatósági igazolványa
1. **Anyakönyvi kivonat (születési, házassági, halotti) kérelme**

Az ügyfél személyesen történt kérelmére Zalaszentgróton történt születésről, házasságkötésekről és halálesetekről az anyakönyvi kivonatot azonnal kiállítjuk. Más településen történt anyakönyvi eseményekről igényelt anyakönyvi kivonatokat, abban az esetben tudjuk teljesíteni, ha az adott település anyakönyvvezetője által az ügyfél adatai az elektronikus anyakönyvi rendszerben rögzítésre kerültek. Mindkét esetben fontos, hogy a kérelmező megadja a születés, házasságkötés vagy haláleset pontos dátumát, illetve a hozzákapcsolódó személyi adatokat. Az anyakönyvi kivonat kiállítását az érintett, vagy az általa meghatalmazott személy kérheti. Kiskorú esetén a szülők, vagy a szülők által meghatalmazott személy részére állítható ki az okirat. Halotti anyakönyvi kivonat kiadható a hozzátartozó részére, vagy annak, akinek jogos érdeke fűződik a haláleset tényének igazolásához, amennyiben a kérelmező az érdeket igazolja.

**Az ügyintézéshez szükséges okmányok, dokumentumok**:

* a kérelmező személyazonosító okmánya és lakcímkártyája, amennyiben meghatalmazott jár el, úgy a meghatalmazás is szükséges

Eljárási illeték: Illetékmentes eljárás

1. **Teljes hatályú apai elismerő nyilatkozat**

Apai elismerő nyilatkozatot csak személyesen együttes jelenlétben lehet tenni az anyakönyvvezető, külföldön élő személy esetében a külképviseleti hatóság előtt, illetve apai vélelem megdöntése esetén a bíróság előtt.

 A nyilatkozattételhez az anya hozzájárulása szükséges.

Apai elismerő nyilatkozatot a gyermeknél legalább tizenhat évvel idősebb férfi tehet.

**Az ügyintézéshez szükséges okmányok, dokumentumok**:

* apa, anya személyazonosítására alkalmas okmánya és a lakcímkártyája
* szakorvosi igazolás a szülés várható időpontjáról, a már megszületett gyermek esetében születési anyakönyvi kivonata
* amennyiben az anya családi állapota elvált, a házasságot felbontó jogerős bírósági ítélet vagy a válás tényével ellátott házassági anyakönyvi kivonat
* amennyiben az anya családi állapota özvegy, az elhunyt házastárs halotti anyakönyvi kivonata, vagy a haláleset tényével ellátott házassági anyakönyvi kivonat

Ha az egyik vagy mindkét szülő kiskorú, az anya lakóhelye szerinti gyámhivatal illetékes a nyilatkozat felvételére. Kiskorú anya esetén kirendelt gyámnak, eseti gondoknak, mint a kiskorú törvényes képviselőjének az apai elismerő nyilatkozathoz írásbeli hozzájárulását kell adnia.

**NEM TEHETŐ apasági nyilatkozat, ha**

* a gyermek házasságból született, kivéve, ha a férj apaságának vélelmét valamelyik bíróság jogerősen megdöntötte
* az anya válását kimondó ítélet jogerőre emelkedésének napja és a gyermek születésének napja között nem telt el 300 nap
* ha a gyermek reprodukciós eljárásból született
1. **Születési családi és/vagy utónév megváltoztatása**

Születési névváltoztatási kérelem kizárólag személyesen, nyújtható be bármely anyakönyvvezetőnél lakhelytől függetlenül. A születési családi és utónév csak a központi anyakönyvi szerv engedélyével módosítható. Amennyiben a névváltoztatást a miniszter engedélyezi, erről névmódosítási okiratot állít ki, melyet megküld a kérelmezőnek, egyidejűleg értesíti a születési helye szerinti anyakönyvvezetőt a névváltoztatásról, melyről az anyakönyvvezető születési anyakönyvi kivonatot állít ki. Ezt követően lehet cseréltetni minden okmányt az új névre.

Ha a nevet változtató házastárs nevét a másik házastárs valamilyen formában viseli, a névváltoztatás rá is kiterjed. A családi névváltozás kiskorúakra is kiterjed.

Ha a névváltoztatással érintett anyakönyvi esemény külföldön történt, a névváltoztatás engedélyezésének feltétele a hazai anyakönyvezés.

**Az ügyintézéshez szükséges okmányok, dokumentumok**:

* a kérelmező személyazonosító okmánya és a lakcímkártyája
* a kérelmező, valamint a névváltoztatással érintett személyek születési és házassági anyakönyvi kivonatai

Eljárási illeték:

* 10 000 Ft érétkű illetékbélyeg első névváltoztatás esetén
* ismételt névváltoztatás esetén az illeték 50 000 Ft értékű illetékbélyeg

Az egy családhoz tartozó nagykorúak közös kérelme esetén az illetéket minden nagykorúnak külön-külön meg kell fizetnie. Kiskorú esetében a törvényes képviselő(k) nyújthat be kérelmet.

1. **Házassági névmódosítás**

A házassági névviselés szabályait a polgári törvénykönyv tartalmazza, házasságkötéskor a felsorolt formák közül választ a férj és a feleség egyaránt.
Házassági név módosítására – a házasság fennállása alatt, illetve a házasság megszűnése után bármikor van lehetőség bármely anyakönyvvezetőnél személyesen lehet benyújtani. A névváltoztatási szándékról az anyakönyvvezető jegyzőkönyvet vesz fel. Amennyiben nem a házasságkötés helye szerinti anyakönyvvezetőnél nyújtja be a kérelmet, akkor azt az anyakönyvvezető továbbítja az elbírálásra illetékes anyakönyvvezetőnek. Ha a házasságkötés helye szerinti anyakönyvvezető a kérelmet teljesíti, azaz a változást az elektronikus anyakönyvbe bejegyezte, az új anyakönyvi kivonatot az ország területén bármelyik anyakönyvvezető ki tudja állítani. A változást a személyi adat- és lakcímnyilvántartásban is rögzíti.

Eljárási illeték:

* 3000 Ft értékű illetékbélyeg
1. **Külföldön történt (születés, házasságkötés, haláleset) hazai anyakönyvezése**

Magyar állampolgárok külföldön történt anyakönyvi eseményeit Magyarországon is anyakönyveztetni kell, függetlenül attól, hogy a magyar állampolgárságukat mikor és milyen jogcímen szerezték. Magyar állampolgárok külföldön történt anyakönyvi eseményeinek hazai anyakönyvezésére Budapest Főváros Kormányhivatala rendelkezik hatáskörrel. A kérelem benyújtható személyesen vagy meghatalmazott útján. A meghatalmazást eredeti példányát kell csatolni. A meghatalmazott az érintett helyett személyes nyilatkozatot nem tehet. (Például: a gyermek születési családi és utónevére, a házastársak névviselésére, a házasságkötést megelőző családi állapotára) Magyarországon a szóbeli kérelemről a benyújtás helye szerinti anyakönyvvezető, külföldön a konzuli tisztviselő adatlapot vesz fel. Magyar állampolgár külföldön bekövetkezett halálesetének hazai anyakönyvezése iránti kérelmet a konzuli tisztviselőnél postai úton is elő lehet terjeszteni.

**Valamennyi hazai anyakönyvi kérelemhez csatolandó állampolgárságot igazoló okiratok:**

* a magyar állampolgárság igazolható érvényes személyazonosító igazolvány, vagy magyar útlevél, vagy három évnél nem régebbi állampolgársági bizonyítvány bemutatásával
* a külföldi állampolgárság érvényes külföldi úti okmánnyal, a más állam által kiállított állampolgársági okirattal, a magyar hatóság által kiállított érvényes személyazonosító igazolvánnyal, valamint úti okmánnyal igazolható
* a hazai anyakönyvezéshez csatolni kell a – hiteles magyar fordítással és amennyiben szükséges az 4/1. pontban részletezett diplomáciai felülhitelesítéssel vagy Apostille hitelesítéssel ellátott – külföldi anyakönyvi okiratot (születési, házassági vagy halotti anyakönyvi kivonatot) eredetben vagy hiteles másolatban
* ha a külföldi anyakönyvi okirat a külpolitikáért felelős miniszter vagy az adott állam külképviseleti hatósága által kiadott írásbeli nyilatkozat szerint külföldről nem szerezhető be, vagy az anyakönyvezés külföldön nem történt meg, az anyakönyvi esemény tanúsítására alkalmas egyéb közokiratot kell csatolni

**Külföldön történt születés hazai anyakönyvezéséhez szükséges egyéb okiratok:**

* házasságból született gyermek esetén a szülők házassági anyakönyvi anyakönyvi kivonata
* házasságon kívül született gyermek esetén a gyermekre vonatkozóan Magyarországon anyakönyvvezető vagy gyámhatóság, külföldön a magyar konzul előtt tett apai elismerő nyilatkozat vagy külföldi hatóság előtt tett apai elismerő nyilatkozat, illetve apaságot megállapító bírósági ítélet

Külföldön kötött házasságból született kiskorú gyermek születése hazai anyakönyvezésének előfeltétele a szülők házasságának hazai anyakönyvezése. Ha a szülők külföldön kötött házassága még nem került haza anyakönyvezésre, a gyermek születésének hazai anyakönyvezésével egyidejűleg kérni kell a házasság hazai anyakönyvezését is.

**Külföldön kötött házasság hazai anyakönyvezéséhez szükséges egyéb okiratok:**

* hajadon vagy nőtlen családi állapot esetén a hazai anyakönyvezésre irányuló kérelemben vagy külön dokumentumban nyilatkozni kell erre vonatkozóan
* a házasságkötés előtt elvált vagy özvegy családi állapot esetén – és korábbi házasságkötésére Magyarországon került sor – elegendő nyilatkozatot tennie a korábbi házasságkötés helyéről és idejéről, illetve a volt házastársa halálesetének helyéről és idejéről.

**Külföldön történt haláleset hazai anyakönyvezéséhez szükséges egyéb okiratok:**

A külföldön történt haláleset hazai anyakönyvezése iránti kérelemhez csatolni kell az elhaltnak a haláleset időpontjában fennálló családi állapotát igazoló okiratot, kivéve:

* ha az elhalt magyar állampolgár hajadon vagy nőtlen családi állapotú volt

A hazai anyakönyvi kérelemhez csatolandó KÜLFÖLDI okiratokkal szembeni alaki követelmények: Hiteles magyar fordítás: a nem magyar nyelven kiállított irat – ha az ügy fajtára vonatkozó jogszabály másként nem rendelkezik – csak hiteles magyar fordítással ellátva fogadható el. Hiteles magyar fordítást külföldön a magyar konzul, Magyarországon az Országos Fordító és Fordításhitelesítő Iroda készíthet. A konzul jogosult a más által készített fordítás hitelesítésére is.

ORSZÁGOS FORDÍTÓ ÉS FORDÍTÁSHITELESÍTŐ IRODA

OFFI ügyfélszolgálati iroda Zalaegerszeg

Cím: 8900 Zalaegerszeg , Tompa Mihály u. 1-3. I. em. Göcsej Üzletház

Telefonszám: +36 92 598 260

E-mail: zegerszeg@offi.hu

Diplomáciai felülhitelesítés: a külföldön kiállított okirat csak akkor fogadható el, ha azt a kiállítás helye szerinti államban működő magyar külképviselet diplomáciai felülhitelesítéssel látta el. Részletes tájékoztatás: www.konzuliszolgalat.kormany.hu Kivételek a diplomáciai felülhitelesítés alól:

* Apostille: azon külföldi okirat esetén, amelyet olyan állam hatósága állított ki, amely részese a külföldön felhasználásra kerülő közokiratok diplomáciai vagy konzuli hitelesítésének (felülhitelesítésnek) mellőzéséről Hágában, az 1961. október 5. napján kelt egyezménynek, az okiratot diplomáciai felülhitelesítés helyett az adott állam arra illetékes hatósága által kiállított ún. Apostille-jel kell ellátni. A hazai anyakönyvi eljárás ügyintézési határideje a kérelemnek a hazai anyakönyvezést végző hatósághoz történő megérkezésétől számított két hónap.

**Alkalmazott jogszabályok**:

* 2010. évi I. törvény az anyakönyvi eljárásról
* 32/2014.(V.19.)KIM rendelet az anyakönyvezési feladatok ellátásának részletes szabályairól
* 2013. évi V. törvény a Polgári Törvénykönyvről
* 1979.évi 13.tvr. a nemzetközi magánjogról
* 1990. évi XCIII. Törvény az illetékekről
* 1993.évi LV. Törvény a magyar állampolgárságról, valamint a végrehajtására kiadott 125/1993.(IX.22.) Korm. rendelet

A közigazgatási hatósági eljárás és szolgáltatás általános szabályairól szóló 2004. évi CXL. törvény

Zalaszentgrót Város Önkormányzata Képviselő-testületének 10/2011.(VI.10.) rendelete az egyes anyakönyvi események engedélyezésének szabályairól és a szolgáltatások díjainak mértékéről

**Zalaszentgróti Közös Önkormányzati Hivatala**

**Címe:** 8790 Zalaszentgrót, Dózsa Gy. u. 1.

**Ügyfélfogadási időpontok**:

hétfő: 8:00-12:00, 13:00-15:00

Kedd: 8:00-12:00

Szerda: nincs ügyfélfogadás

Csütörtök: 8:00-12:00, 13:00-15:00

Péntek: 8:00-12:00

**Ügyintéző:** Gángó-Kató Edina (06-83/562-968)